Onderwysliggaam hoop nuwe LUR sal nie politieke agenda dryfPanyaza Lesufi, die voormalige Gautengse LUR vir onderwys. Foto: ANA. Die Skoleondersteuningsentrum (SOS) het gesê hy verwelkom Panyaza Lesufi, voormalige LUR vir onderwys in Gauteng, se skuif na dié provinsie se departement vir finansies. Dit volg nadat David Makhura, die premier van Gauteng, Woensdagoggend vroeg die nuwe lede van die provinsie se uitvoerende raad bekendgemaak het. Lesufi sal nou die LUR vir finansies en e-regering wees terwyl Nomantu Nkomo-Ralehoko voortaan die leisels as LUR vir onderwys in die nuwe Gautengse wetgewer oorneem. Melanie Buys, die SOS se hoof van ontwikkeling, het die hoop uitgespreek dat die nuwe LUR vir onderwys die politieke aard van haar pos sal erken, en onderwyskenners sal toelaat om hul werk na die beste van hul vermoë te doen. Die SOS meen dat Lesufi se politiek gedrewe agenda en inmenging die onderwys, en veral moedertaalonderrig, groot skade berokken het. Nkomo-Ralehoko is tans die adjunksekretaris van die ANC in Gauteng en het ŉ nagraadse kwalifikasie in openbare beleid en ontwikkeling. Sy het in 2009 vir minder as ŉ maand as LUR vir landbou, bewaring en omgewing gedien. Sy het egter bedank nadat ŉ peperduur Mercedes-Benz vir persoonlike gebruik met staatsgeld aangekoop en binne enkele dae gesteel is. Sedert 2012 is sy voorsitter van komitees in die Gautengse wetgewer en het in die verlede verskeie posisies binne die ANC Vroueliga beklee. Die SOS het die hoop uitgespreek dat Nkomo-Ralehoko se politieke bande nie die hoofrede vir haar aanstelling was nie. “Nkomo-Ralehoko is nie ’n opvoedkundige nie. Weens die enorme uitdagings vir onderwys in die provinsie is ’n kenner van opvoedkunde nodig om hierdie portefeulje te bestuur. Daarom hoop die SOS dat Lesufi se politieke agenda nie bloot deur Nkomo-Ralehoko voortgesit sal word nie,” sê dr. Danie Brink, besturende direkteur van die SOS. Buys meen op haar beurt dat onderwys in Gauteng ’n sterk opvoedkundige met strategiese insig nodig het om probleme op te los. “Ons hoop nie dat Nkomo-Ralehoko se aanstelling bloot ’n poging deur premier Makura is om die ANC Vroueliga se kritiek oor te veel mans in die ANC-top-strukture stil te maak nie.” Buys sê kader-ontplooiing sonder kundigheid het die land nog net skade berokken. “Onderwys in Suid-Afrika, en in die besonder Gauteng, het kundige, strategiese leierskap nodig.” Maroela Media het vroeër berig dat nie die DA of die VF Plus was juis beïndruk met die premier se nuwe raadslede nie. Die VF Plus het Lesufi se verwydering uit die onderwysportefeulje as die enigste ligpunt in die aanstellings verwelkom terwyl die DA Lesufi as ŉ “feitemasseerder” beskryf het en sy kennis van finansies bevraagteken het.